ZAPISNIK
43. sjednice Vijeća Mjesnog odbora „Hrvatski narodni vladari”
održane u petak 04. travnja 2025. u 17,00 sati u prostorijama Mjesnog odbora „Hrvatski narodni vladari”, Trg hrvatskih velikana 2/1

Nazočne članice Vijeća Mjesnog odbora „Hrvatski narodni vladari”: Anja Pletikosa, Vanja Zubović, Tamara Bjažić Klarin, Jadranka Čučković i Vanja Mladineo.

Predsjednica Vijeća Anja Pletikosa pozdravlja sve nazočne i konstatira da je na sjednici prisutna većina članica Vijeća, čime su stečeni uvjeti za raspravu. 

Predsjednica Vijeća daje na raspravu zapisnik sa 42. sjednice održane 17. ožujka 2025. godine.
Vijeće bez rasprave jednoglasno prihvaća zapisnik.

Predsjednica Vijeća predlaže jednu točku dnevnog reda, pošto se radi o završnoj sjednici.

Vijeće bez rasprave jednoglasno prihvaća

DNEVNI RED:

1. Rekapitulacija rada Vijeća Mjesnog odbora „Hrvatski narodni vladari“



Ad. 1  Rekapitulacija rada Vijeća Mjesnog odbora „Hrvatski narodni vladari“



    Članice Vijeća su mandat ocijenile kao relativno solidan te istaknule prije svega neuspjehe odnosno točke koje se nisu dogodile, a smatrale su ih važnima.
Radi se o prijedlozima za Plan komunalnih aktivnosti koje su predlagale, a na koje Vijeće Gradske četvrti nije reagiralo. Radi se o postavljanju prometnog ogledala na ugao Ulice kneza Mutimira i Boškovićeve, uređenje i osmišljavanje prometno svrsishodne situacije na Trgu hrvatskih velikana te postavljanje klupa na tramvajsku stanicu u Draškovićevoj ulici. Također, nekolicina prijedloga građana nije prošla. Naposljetku, od svih pokušaja vraćanja parkinga građanima, prošla su samo dva mjesta ispred Doma specijalne policije koja su dosad bila namjenjena Domu specijalne policije, a odsad su invalidska mjesta. Desetak mjesta rezerviranih za HNB nažalost nismo uspjele otvoriti građanima.

    Predsjednica je kao vrlinu istaknula velik broj korisnika prostora od kojih su neki višegodišnji (Ansambl Marco Polo, slikar Orioli, umirovljenici ZABA-e, Udruga vodičkog kraja), a neki novi (Artizanat, Udruga Dama Herc, Teatar Cirkus Punkt, Gerontološki zavod). Također, od prostora su odustale neke političke strane, pa su članice Vijeća ocijenile da je dominantno korištenje prostora od strane građana koji se druže i stvaraju sjajan pomak.

    U okviru asfalterskog programa nije bilo velikih zahvata, osim što se u okviru PKA 2023. realizirano asfaltiranje derutnog ugla Ulice kneza Mutimira te dio Vlaške kod križanja sa Smičiklasovom. Također, na ugao Mutimirove postavljeni su podzemni spremnici, kao i na još dva mjesta (početak Martićeve i ugao Zvonimirove i Bauerove), što je doprinijelo urednosti kvarta.

    Briga za zelene površine tekla je redovito te smo posebno zadovoljni uređenjem parka kod Iblerovog prolaza te njegovo opremanje klupicama, stolovima te spravama za vježbanje. Žao nam je što umirovljenici iz Doma Centar ne koriste više taj prostor. Tome smo pokušale doskočiti organiziranjem Dana mjesnog odbora, kulturno-umjetničkom manifestacijom iz Plana potreba 2024., no takve aktivnosti trebale bi se sustavno provoditi. Kao dio kulturno-umjetničkog angažmana također se istiću Dan Donjeg grada 2023. i sudjelovanje u aktivnostima Knjižnice Medveščak, kao i sustavna komunikacija sa OŠ Dr. Ivan Merz.

      Naspoljetku, velik dio rada Mjesnog odbora bio je usmjeren na pokretanju elaborata za hortikulturno uređenje prostora oko Meštrovićeva paviljona, koji je 2017. necivilizirano devastiran od strane tadašnje vlasti. Početkom 2025. predstavljen je prvi vidljiv korak prema povratku biljaka paviljonu i građanima, javni razgovor o konzervatorskoj studiji. 
Usto, zadnja akcija Mjesnog odbora bila je od Ureda za promet tražiti da napravi elaborat za prometovanje Trgom hrvatskih velikana koji je trenutno nereguliran i divlji, a u neposrednoj blizini je škola.



Sjednica je završena u 18.00 sati.

Zapisnik vodila Anja Pletikosa


KLASA: 024-08/25-003/799
URBROJ: 251-13-11-4/003-25-2
Zagreb, 04. travnja 2025.



Predsjednica Vijeća Mjesnog odbora
        „Hrvatski narodni vladari“

[bookmark: _GoBack]							                   Anja Pletikosa, v.r.




Napomena:
Stupanjem na snagu Odluke Gradske skupštine Grada Zagreba o raspisivanju izbora za članove vijeća gradskih četvrti i za članove vijeća mjesnih odbora (Službeni glasnik Grada Zagreba 8/25), 11. travnja 2025. prestao je mandat članovima Vijeća Mjesnog odbora „Hrvatski narodni vladari“ te stoga Vijeće nije prihvatilo Zapisnik 43. sjednice.

